ኢትዮጵያ ከ8ሺ ሜጋ ዋት በላይ የሚያመነጩ ግድቦች ግንባታ ላይ ናቸው -ሚኒስቴሩ
የታላቁ የኢትዮጵያ ህዳሴ ግድብን ጨምሮ ከ8ሺ ሜጋ ዋት በላይ የሚያመነጩ ግድቦች ግንባታ ላይ መሆናቸዉን የዉሃ፣ መስኖና ኤሌክትሪክ ሚኒስቴር አስታወቀ ::ሚኒስትሩ ዶ/ር ኢንጅነር ስለሺ በቀለ በሜጋ ፕሮጀክቶች ላይ እየተፈጠረ ያለዉ የእዉቀት፣ የክህሎትና የቴክኖሎጂ ሽግግር ሀገሪቱ በቀጣይ ሜጋ ፕሮጀክቶችን በራስ አቅም ሙሉ በሙሉ ለመስራት የምትችልበት መደላድል እየፈጠረ ነዉ ብለዋል::አገሪቱ አሁን ላይ  በማመንጨት ላይ ያለውን 4ሺህ 284 ሜጋ ዋት የኃይል አቅርቦት  እስከ ሁለተኛዉ የእድገትና ትራንስፎርሜሽን እቅድ መጨረሻ ድረስ ወደ 17 ሺ ሜጋ ዋት ለማድረሰ እየተሰራ እንደሆነም ሚኒስትሩ ጠቅሰዋል::የሀይል ፍላጎት አቅርቦቱን ለማሟላት እንደ ነፋስና ጸሐይ ኃይል ያሉ አማራጭ የታዳሽ ሀይል ምጮችን  የመጠቀሙ እንቅስቃሴም ተጠናክሮ መቀጠሉን አስታውቀዋል ::ኢትዮጵያ ከውሀ ብቻ እስከ 45ሺ ሜጋ ዋት ኃይል የማመንጨት ዓቅም እንዳላት ይታወቃል-(ኢቢሲ) ፡፡